
· Wilsonic bude mať prestávku

· Wilsonic Festival ročník 2010 vynechá

Bratislava 30. 4. 2010 – Wilsonic, festival venovaný aktuálnym hudobným trendom, ktorý sa každoročne koná v Bratislave druhý junový víkend, je toho roku odvolaný. Dôvodom sú financie.
Ako organizátori sa ospravedlňujeme všetkým, ktorých toto rozhodnutie sklame. Do poslednej chvíle sme sa snažili pripraviť aspoň minimálnu alternatívu, ktorá by udržala kontinuitu a uspokojila našich návštevníkov. Nepodarilo sa, preto ročník 2010 vynechávame a sústredíme sa na budúcnosť. 

Bolo to ťažké rozhodnutie. V roku 2009 mal festival množstvo kladných reakcií od divákov, pozitívne ho hodnotili médiá aj účinkujúci, no napokon skončil s negatívnou finančnoú bilanciou. Prečo? Zapríčinil to predovšetkým nižší počet platiacich návštevníkov. Finančnú stabilitu narušil odchod hlavného sponzora. K tomu sa pridali nepredpokladané organizačné zmeny, vynútené najmä zmenou miesta, ktoré prudko zvýšili náklady. Poslednou zlou správou bol pár týždňov pred konaním email z Ministerstva kultúry, ktoré nás podporilo len symbolickou sumou.
Nehľadáme vinníka mimo svojich radov a nevyhovárame sa na iných. Zodpovednosť je na našich pleciach a z jej dôsledkami sa vyrovnávame. Nechtiac sú v tom s nami aj niektorí naši dodávatelia a spolupracovníci. Usporiadanie ďalšieho ročníka za každú cenu by vyznelo ako neúcta voči všetkým, ktorí nám pomáhali. Prosím, vnímajte toto rozhodnutie aj v týchto súvislostiach. Prioritu má riešenie našich finančných záväzkov a vzťahov.
Podmienky a kontext, v ktorom festival vznikal, sa výrazne zmenili. Možnosti a potreby – hlavne lokálnej a regionálnej scény – odrážajú tieto zmeny a Wilsonic im chce pomôcť. Mienime nanovo definovať formu podujatia. Radi by sme to urobili spolu s vami, s komunitou, ktorá sa okolo festivalu vytvorila. Onedlho sa na vás obrátime.
Toho roku sa Wilsonic festival neuskutoční. Ešte raz sa úprimne ospravedlňujeme všetkým, ktorých sa táto situácia dotkla. Dúfam, že nám zachováte priazeň. Ďakujeme vám.
Za Wilsonic tím s úctou,

Tibor Holoda

